## Vispārīgie nosacījumi

Par biedru var kļūt:

1. autors - fiziska persona, kurš ir pilnvarojis biedrību „Autortiesību un komunicēšanās konsultāciju aģentūra/Latvijas Autoru apvienība” (turpmāk – AKKA/LAA) administrēt autora mantiskās tiesības noteiktos darbu izmantojuma veidos;
2. juridiska persona – mūzikas izdevniecība, kura ir autoru mantisko tiesību pārņēmēja un kura ir noslēgusi līgumu ar AKKA/LAA par autora mantisko tiesību kolektīvo pārvaldījumu.

Par biedru nevar kļūt persona, kas ir biedrs citā autoru mantisko tiesību kolektīvā pārvaldījuma organizācijā, kura veic kolektīvo pārvaldījumu attiecībā uz tādiem pašiem autortiesību objektu izmantošanas veidiem kā AKKA/LAA.

## Biedru tiesības

Biedriem ir tiesības:

1. piedalīties AKKA/LAA pārvaldē statūtos noteiktā kārtībā;
2. saņemt informāciju par AKKA/LAA darbību;
3. iepazīties ar kopsapulces vai padomes sēžu protokoliem un lēmumiem;
4. piedalīties AKKA/LAA organizētajos pasākumos;
5. iesniegt priekšlikumus par AKKA/LAA darbību un tās uzlabošanu;
6. saņemt pakalpojumus, ko AKKA/LAA sniedz saviem biedriem;
7. izstāties no Biedrības, iesniedzot rakstveida paziņojumu padomei.

## Biedru pienākumi

Biedru pienākumi ir:

1. ievērot AKKA/LAA Statūtus;
2. pildīt kopsapulces un padomes lēmumus;
3. samaksāt iestāšanās maksu un regulāri maksāt biedru maksu padomes noteiktajā apmērā un kārtībā;
4. vienlaikus neiestāties par biedru citās autoru mantisko tiesību kolektīvā pārvaldījuma organizācijās, kuras veic kolektīvo pārvaldījumu attiecībā uz tādiem pašiem autortiesību objektu izmantošanas veidiem kā AKKA/LAA;
5. ar savu aktīvu līdzdarbību atbalstīt AKKA/LAA mērķu un uzdevumu realizēšanu;
6. pašiem aktīvi rūpēties par savu darbu izmantošanu, t.sk. izplatīšanu, sadarbojoties ar izdevniecībām, koncertorganizācijām, teātriem, raidorganizācijām un citiem autoru darbu lietotājiem;
7. augsti turēt AKKA/LAA labo vārdu un nepieļaut rīcību, kas grauj AKKA/LAA reputāciju sabiedrībā.

## Biedru uzņemšanas noteikumi

Autoram vai izdevniecībai (turpmāk – tiesību īpašniekam) jāinformē AKKA/LAA par vēlmi kļūt par AKKA/LAA biedru, norādot savas koordinātes un informācijas saņemšanas veidu.

AKKA/LAA nosūta tiesību īpašniekam elektroniski vai pa pastu:

1. pieteikuma veidlapu uzņemšanai par AKKA/LAA biedru;
2. AKKA/LAA statūtu kopiju;
3. informāciju par iestāšanās maksas un biedra maksas apmēru un iekasēšanas kārtību.

Autoram, lai kļūtu par biedru, jāiepazīstas ar AKKA/LAA biedru pienākumiem un tiesībām un jāiesniedz personīgi vai jāatsūta pa pastu aizpildīta un parakstīta pieteikuma veidlapa.

Izdevniecībai, lai kļūtu par biedru, jāiepazīstas ar AKKA/LAA biedru pienākumiem un tiesībām, savos statūtos noteiktajā kārtībā jāpilnvaro pārstāvis - fiziska persona, kam jāiesniedz personīgi vai jāatsūta pa pastu aizpildīta un parakstīta pieteikuma veidlapa un pilnvara parakstīt pieteikumu.

Pieteikumi tiek izskatīti tuvākajā padomes sēdē, padomes locekļiem atklāti balsojot par uzņemšanu. Padomes lēmumam par personas neuzņemšanu par biedru ir jābūt motivētam.

Pēc padomes sēdes tiesību īpašnieku rakstiski informē par padomes lēmumu un norāda:

* 1. informāciju par iestāšanās maksas un biedra maksas apmēru, ja padome apstiprinājusi biedra kandidatūru;
  2. atteikuma iemeslu, ja padome nolēmusi neuzņemt kandidātu par AKKA/LAA biedru.

Lēmumu par personas neuzņemšanu par biedru rakstveidā var pārsūdzēt kopsapulcei. Ja arī kopsapulce noraida pieteicēja lūgumu, pieteicējs nav uzņemts par biedru, un viņš var iesniegt atkārtotu pieteikumu ne ātrāk kā pēc gada.

## Biedru izslēgšanas noteikumi

Personu no biedru vidus var izslēgt padome ar savu lēmumu, ja ir konstatēts kāds no šādiem faktiem:

1) biedrs nepilda kopsapulces un padomes lēmumus;

2) biedrs ar savu darbību apzināti traucē AKKA/LAA mērķu sasniegšanu un

uzdevumu izpildi;

3) biedrs ar savu darbību ir nodarījis AKKA/LAA materiālus zaudējumus;

4) biedrs ar savu darbību ir nodarījis AKKA/LAA morālu kaitējumu;

5) biedrs ir izbeidzis līgumattiecības ar AKKA/LAA;

6) biedrs nav samaksājis iestāšanās vai biedru maksu padomes noteiktā apmērā un kārtībā;

7) ja tam ir cits svarīgs iemesls.

Pamatotu ierosinājumu izslēgt personu no biedru vidus var iesniegt cits AKKA/LAA biedrs vai padomes loceklis.

AKKA/LAA rakstiski informē izslēdzamo biedru un uzaicina uz tuvāko padomes sēdi.

Jautājumu par biedra izslēgšanu padome izskata tuvākās sēdes laikā, dodot vārdu izslēdzamajam biedram sava viedokļa paušanai. Izslēdzamā biedra neierašanās nav šķērslis motivēta padomes lēmuma pieņemšanai.

Pēc padomes sēdes AKKA/LAA 5 dienu laikā rakstiski informē izslēdzamo biedru par padomes lēmumu un norāda lēmuma motivāciju;

Padomes pieņemto lēmumu par biedra izslēgšanu biedrs var lūgt izskatīt kopsapulcē.

## Iestāšanās maksa un biedra maksa

AKKA/LAA padome 13.01.2005. padomes sēdē apstiprināja iestāšanās maksas un biedra maksas apmēru un iekasēšanas kārtību.

**Iestāšanās maksas apmērs:**

1. fiziskai personai **1,42 Eur**.

2) juridiskai personai **14,23 Eur.**

**Biedra maksas apmērs:**

1. **fiziskai personai** atkarībā no iepriekšējā gada laikā saņemtās autoratlīdzības lieluma.

|  |  |
| --- | --- |
| **Iepriekšējā gadā izmaksātā autoratlīdzība, EUR** | **Biedra maksas apmērs (gadā), EUR** |
| *0.00 - 142.29* | *1.42* |
| *142.30 - 711.44* | *2.85* |
| *711.45 – 1 422.87* | *4.27* |
| *1 422.88 – 14 228.72* | *7.11* |
| *14 228.73 – 28 457.44* | *14.23* |
| *28 457.45 – 42 686.15* | *28.46* |
| *42 686.16 – 56 914.87* | *42.69* |
| *56 914.88 – 71 143.59* | *56.91* |
| *71 143.60 – 85 372.31* | *71.14* |
| *85 372.32 – 99 601.03* | *85.37* |
| *99 601.04 un vairāk* | *99.60* |

**2) juridiskai personai** atkarībā no iepriekšējā gada laikā saņemtās autoratlīdzības lieluma:

|  |  |
| --- | --- |
| **Iepriekšējā gadā izmaksātā autoratlīdzība, EUR** | **Biedra maksas apmērs (gadā), EUR** |
| *0.00 – 14 228.72* | *71.14* |
| *14 228.73 – 28 457.44* | *142.29* |
| *28 457.45 – 42 686.15* | *213.43* |
| *42 686.16 – 56 914.87* | *284.57* |
| *56 914.88 – 71 143.59* | *355.72* |
| *71 143.60 – 85 372.31* | *426.86* |
| *85 372.32 un vairāk* | *498.01* |

Ja uz iestāšanās brīdi AKKA/LAA personai iekasējusi atlīdzību, iestāšanās maksa tiek ieturēta no iekasētās atlīdzības. Ja atlīdzību AKKA/LAA nav iekasējusi, tad biedram iestāšanās maksa 1 mēneša laikā kopš iestāšanās brīža jāiemaksā AKKA/LAA kontā.

Biedra maksa AKKA/LAA biedriem par tekošo gadu tiek ieturēta no autoratlīdzības, ko AKKA/LAA iekasējusi konkrētajam biedram iepriekšējā gadā. Ja AKKA/LAA biedram iepriekšējā gadā atlīdzība nav iekasēta, biedra maksa jāiemaksā AKKA/LAA kontā līdz tekošā gada 1.martam.